ད་ལྟའི་བར་འཕགས་ཡུལ་གྱི་གདན་ས་ནས་ཕེབས་པའི་ལྷ་རམས་པ་དག་ལས་དཔེ་ཁྲིད་མི་སྐྱོང་དང་བསྟན་པའི་ཁུར་ཆེན་འདེགས་མཁན་གྱི་དགེ་བཤེས་རེ་ཟུང་ལས་མེད་དོན་ག་རེ་ཡིན་ནམ།ད་དུང་ལྷ་རམས་པ་ཁ་ཅིག་གིས་ནི་དབུ་མའི་བགྲོ་གླེང་དང་འཇང་དགུན་ཆོས་སོགས་སུ་གྲུབ་མཐའ་རིས་འབྱེད་དང་།རྒྱ་གར་བོད་མིའི་སྤྱི་ཚོགས་ཀྱི་ནད་ཡམས་ཆེན་པོ་སྟེ།རིས་འབྱེད་འཐེན་འཁྱེར་སོགས་ལ་གཅིག་ཏུ་ཕྱོགས་པ་སོགས་ནི་ཡིད་མུག་པ་ལས་ཀྱང་མུག་པའི་གནས་འབའ་ཞིག་སྟེ།ལྷ་རམས་པ་ཞིག་གིས།ལོ་རྗེས་མའི་འཇང་དགུན་ཆོས་དེ་རྐང་ཚ་ནས་འཚོག་ཐུབ་ན་ཡག་པོ་འདུགརྐང་ཚ་དེ་ཚོ་རྙིང་མར་ཕྱོགས་ཀྱིན་འདུགཅེས་དངོས་སུ་བཤད་འདུགདོན་ངོ་མ་རྙིང་མར་གྱུར་སོང་ན་དགེ་ལུགས་པར་ཅི་ཞིག་གིས་གནོད་དམ།རྙིང་མར་མ་གྱུར་ན་དགེ་ལུགས་པར་ཅི་ཞིག་གིས་ཕན་ནམ།འཇང་དགུན་ཆོས་ནི་དགེ་ལུགས་པ་གཞན་ལ་མི་འགྱུར་བའི་ཆེད་རེད་དམ།འཇང་འགུན་ཆོས་རྐང་ཚར་འཚོག་པ་ཙམ་གྱིས་རྐང་ཚའི་མི་དག་དགེ་ལུགས་པ་བྱས་ཏེ་རང་སོར་འཇོག་ཐུབ་བམ།མ་འཚོག་ན་ཚང་མ་རྙིང་མར་གྱུར་ནས་དགེ་ལུགས་པར་གྱོང་གུད་རེག་གམ།འདི་ནི་སྤྱིར་བཏང་གི་སྐད་ཆ་ཞིག་ཡིན་མོད་ཀྱང་།དོན་གྱིས་བསམ་བློ་བཏང་ན་དཔུང་ཁག་གཅིག་གིས་དཔུང་ཁག་ཅིག་ཤོས་ཕམ་པར་རྒྱག་འདོད་དང་།དེ་ལ་སྡང་ཟུག་སྟོན་པའི་རྣམ་འགྱུར་ཅི་ལ་མིན།དེ་བས་ཀྱང་དགེ་བཤེས་ལྷ་རམས་པ་ཞིག་གི་སེམས་ལ་དྲན་ཡང་ངག་ནས་ཕུད་ཆོག་པའི་སྐད་ཆ་ཞིག་རེད་དམ།ཁྱེད་ཅག་གི་ཁྲོད་དུ་བདག་ཅག་གི་བླ་ན་མེད་པའི་སྐྱབས་མགོན་རིན་པོ་ཆེ་གང་ལ་ཆོས་འབྲེལ་བཞག་མེད་མཁན་རྩ་བ་ནས་མེད་པས་ཁོང་གི་དགོངས་བཞེད་དང་རྒྱབ་འགལ་དུ་གྱུར་པའི་སྤྱོད་པ་དོན་དུ་གཉེར་ཚེ་བླ་མའི་དགོངས་པ་དང་འགལ་བའི་ཉེས་པ་ཁྱོད་ཚོ་ལ་འབབ་པ་མིན་ནམ།ད་ལྟའི་བར་ཁོང་གི་གསོལ་རས་ཀྱིས་བསྐྱངས་ཡོང་བའི་ཁྱོད་ཚོ་ལ་ཅི་བྱུང་བ་ཡིན་ནམ།